Efter flere dage med høj sol, varme og tørke, er der nu endelig faldet regn i Nordjylland. Hos Joan Siegenfeldt fra Torndal Strand ved Hals kom der en lokal byge med meget mere vand, end hun havde turdet drømme om. Tidligt mandag morgen opdagede hun til sin store overraskelse, at hendes regnopsamlere, der kan rumme 1000 liter vand, var næsten fyldte. - Det var helt vanvittigt. Fuldstændig vildt. Dagen forinden var beholderne næsten tomme, fortæller Joan Siegenfeldt. Det kraftige regnskyl fra mandag nat gav hende tropiske Florida-fornemmelser. - Nu er vi kommet en del i Florida, fordi jeg har en søn der, og det var fuldstændig på højde med, når regnen rigtig skyller ned derovre, fortæller Joan Siegenfeldt. - Det var lækkert, anderledes og udansk, må jeg sige. Joan Siegenfeldt har tre regnvandsbeholdere i haven. To store, der kan rumme 1000 liter vand hver, og så har hun en mindre, der kan indeholde omkring 400 liter. Det sjældent tropiske uvejr er til stor gavn for Joan Siegenfeldt - for nu har hun masser af regnvand til sine højbede og drivhuset i haven. -	Jeg synes jo bare, det var fantastisk. Det var meget tiltrængt, siger hun.

Referat:
Joan Siegenfeldt fra Torndal Strand fik sig noget af et chok, da hun så sine regnopsamlere mandag morgen.